GCAP พุ่งกระฉูด 18% คาดเก็งกำไรหลังหุ้นเป็นขาลงมานาน 10 เดือน-ลุ้นผลงาน H2/61 โตเด่น   
GCAP พุ่งกระฉูด 18% คาดเก็งกำไรหลังหุ้นเป็นขาลงมานาน 10 เดือน-ลุ้นผลงาน H2/61 โตเด่น โดย ณ เวลา 11.16 น. อยู่ที่ระดับ 3.34 บาท บวก 0.52 บาท หรือ 18.44% ด้วยมูลค่าซื้อขาย 9.32 ล้านบาท
2 พ.ย. 2561

ผู้สื่อข่าวรายงานว่า บริษัท จี แคปปิตอล จำกัด (มหาชน) หรือ GCAP ณ เวลา 11.16 น. อยู่ที่ระดับ 3.34 บาท บวก 0.52 บาท หรือ 18.44% ด้วยมูลค่าซื้อขาย 9.32 ล้านบาท คาดเก็งกำไรหลังหุ้นเป็นขาลงมานาน 10 เดือนโดยนับตั้งแต่หุ้นยืนที่ระดับ 8.45 บาท เมื่อวันที่ 18 ธ.ค. 2560

อนึ่งก่อนหน้านี้นายสเปญ จริงเข้าใจ กรรมการผู้จัดการ บมจ.จี แคปปิตอล (GCAP) เปิดเผยว่า บริษัทได้ปรับเป้าหมายปล่อยสินเชื่อใหม่ปีนี้เป็น 1,500 ล้านบาท จากเดิมตั้งไว้ที่ 1,800 ล้านบาท โดยในช่วงครึ่งปีแรกปล่อยสินเชื่อใหม่แล้วประมาณ 600 ล้านบาท เนื่องจากบริษัทได้ปรับกลยุทธ์การดำเนินงานโดยเน้นรุกปล่อยสินเชื่อให้มีคุณภาพมากขึ้น ขณะที่ทิศทางธุรกิจครึ่งปีหลังนี้คาดการณ์ว่าผลประกอบการยังเติบโตดีกว่าครึ่งปีแรก เนื่องจากเป็นช่วงไฮซีซั่นของธุรกิจ และภาคเกษตรดีขึ้น ไม่มีปัญหาภัยแล้ง
ทั้งนี้ บริษัทยังคงรุกธุรกิจปล่อยสินเชื่อภาคการเกษตรในสัดส่วน 70-80%  เหมือนเดิม เนื่องจากปัจจุบันเครื่องจักรกลการเกษตรมีหลากหลายประเภทมากขึ้น รวมถึงก่อนหน้านี้ บริษัทได้พันธมิตรใหม่ คือ บริษัท ซีเอ็นเอช อินดัสเทรียล (ประเทศไทย) จำกัด เป็นผู้ให้บริการรถแทรคเตอร์ ส่งผลให้ยอดสินเชื่อส่วนดังกล่าวเติบโต โดยยอดการปล่อยสินเชื่อเช่าซื้อปีนี้คาดสัดส่วนอยู่ที่ 70% และอีก 30% มาจากยอดปล่อยสินเชื่อส่วนบุคคลและนิติบุคคล